ދިވެހިރާއްޖޭގެ ސިޓިޒެންޝިޕް ޤާނޫނު
(4/69ޖ)

[1.]
މި ޤާނޫނަށް ކިޔާނީ "ދިވެހިރާއްޖޭގެ ސިޓިޒެންޝިޕް ޤާނޫނު" އެވެ.

[2.]
ދިވެހިރައްޔިތަކަށް ވާންއެދޭ ބޭރުމީހާ ތިރީގައި މިވާ ޝަރްޠުތައް ފުރިހަމަވެފައިވާ ނަމަ ދިވެހި ރައްޔިތަކަށްވުން އެދި އެކަން ލިޔުމަކުން މިނިސްޓްރީ އޮފް ފޮރިން އެފެއާޒަށް ހުށަހެޅުމުގެ ޙައްޤު އެމީހަކަށް ލިބިގެން ވެއެވެ.
މުސްލިމަކު ކަމުގައިވުން.
އުމުރުން 21 އަހަރުވެ، ބުއްދި ސަލާމަތުން ހުރި މީހަކު ކަމުގައިވުން.
މެދުކެނޑުމެއްނެތި ރާއްޖޭގައި 12 އަހަރު ވަންދެން އުޅެމުން އައިސްފައިވާ މީހަކު ކަމުގައިވުން. މި މުއްދަތުގެ ތެރޭގައި ރާއްޖޭން ބޭރަށް ފުރައިގެން ދިޔަ ނަމަވެސް، މިއިން އެއްވެސް ފަހަރަކު 6 މަސް ދުވަހަށް ވުރެ ދިގު މުއްދަތެއް ރާއްޖޭން ބޭރުގައި ނުވުމާއެކު، ރާއްޖޭގައި ހުރި ދުވަސްތަކުގެ ޖުމްލަ 10 އަހަރަށްވުރެ ގިނަނަމަ، މި ޝަރްޠު ފުރިހަމަވީ ކަމަށް ބެލޭނެއެވެ.
ދިވެހިރާއްޖޭގެ ޤާނޫނު އަސާސީގެ މަޢްލޫމާތު އެނގިހުރި މީހަކު ކަމުގައިވުން.
ދިވެހި ބަހުން ވާހަކަ ދައްކަން އެނގުމާއެކު، ދިވެހިރާއްޖޭގެ އަސާސީ ތަޢްލީމުގެ މުޤައްރަރުގައިވާ ފެންވަރަށް ތަކެތި ދަންނަ މީހަކު ކަމުގައިވުން.
ސިޔާސީ ކުށެއް، ނުވަތަ ޝަރީޢަތުގައި ޙައްދު ކަނޑައެޅިފައިވާ ކުށެއް، ނުވަތަ، ޤާނޫނާ ޚިލާފަށް މަސްތުވާ ތަކެތި އުފެއްދުމާއި، ފެތުރުމާއި، އެތަކެތީގެ ވިޔަފާރި ކުރުމުގެ ކުށެއް ކޮށްފައިވާ މީހަކު ކަމުގައި ނުވުން.
ރާއްޖެއަށް ބޭނުންތެރި މީހަކު ކަމުގައިވުން.
އެމީހެއްގެ އަސްލު ސިޓިޒެންޝިޕް ދޫކޮށްލާނެ ކަމަށް އިޤްރާރުވުމާއެކު، އެ ސިޓިޒެންޝިޕުން ތަނާޒުލްވުމާމެދު އިޢްތިރާޟެއް ނެތްކަމުގެ ރަސްމީ ލިޔުމެއް، އެމީހެއްގެ ޤައުމުގެ ސަރުކާރުން ހޯދައި ހުށަހެޅުން.
މަތީގައި ބުނެވުނު ޝަރްޠުތައް ހަމަކޮށްފައިވާ މީހާ ދިވެހި ރައްޔިތަކަށްވާން އެދިއްޖެނަމަ އެފަދަ މީހަކު ދިވެހި ރައްޔިތަކަށް ހެދުމުގެ އިޚްތިޔާރު ރައީސުލްޖުމްހޫރިއްޔާ އަށް ލިބިގެން ވެއެވެ.
ދިވެހި އަންހެނަކާ ބޭރު މީހަކާ އިނދެގެން ލިބޭ ދިވެހި ރައްޔިތަކު ކަމުގައި ނުވާ ކުއްޖަކު، އެ ކުއްޖެއްގެ ބައްޕަ މަރުވެފައިވާނަމަ، ނުވަތަ އެ ކުއްޖެއްގެ ބައްޕަ އެ ކުއްޖަކު ބެލުން ދޫކޮށްލާފައިވާނަމަ، މި ޤާނޫނުގެ 2 ވަނަ މާއްދާގައި ބުނެފައިވާ ޝަރުޠު ފުރިހަމަވެފައި އެހެން ޝަރްޠުތައް ފުރިހަމަ ނުވިޔަސް، ދިވެހި ރައްޔިތަކަށް ހެދުމަށް އެދި، އެކަން މިނިސްޓްރީ އޮފް ފޮރިން އެފެއާޒަށް ހުށަހެޅުމުގެ ޙައްޤު އެކުއްޖެއްގެ މަންމައަށް، އަދި މަންމަ މަރުވެފައިވާނަމަ، އެ ކުއްޖަކު ބަލަމުން ގެންދާ މީހަކަށް ލިބިގެންވެއެވެ. އަދި މިފަދަ ކުއްޖަކު ދިވެހި ރައްޔިތަކަށް ހެދުމުގެ އިޚްތިޔާރު ރައީސުލް ޖުމްހޫރިއްޔާ އަށް ލިބިގެން ވެއެވެ.

[ ]
ބޭރުމީހަކަށް ދިވެހިރައްޔިތެއް ކަމުގެ ޙައްޤު ލިބި ދިނުމަށްފަހު މެދުވެރިވާ ސަބަބުތަކާހުރެ ރައްޔިތެއްކަމުގެ ޙައްޤު ބާއްވަން ނުފެނިއްޖެ މީހެއްގެ ކިބައިން އެ ޙައްޤު ނިގުޅައިގަތުމުގެ އިޚްތިޔާރު މިނިސްޓްރީ އޮފް ހޯމް އެފެއާޒަށް ލިބިގެންވެއެވެ.
މި އިޚްތިޔާރުގެ ބާރުގެދަށުން މިނިސްޓްރީ އޮފް ހޯމް އެފެއާޒުން ނިންމާ ނިންމުމާމެދު އެމީހާގެ ފަރާތުން ސުވާލު ކުރުމުގެ ޙައްޤު އެއްވެސް ފަރާތަކަށް ލިބިގެނެއް ނުވެއެވެ.

[ ]
ޤާނޫނުއަސާސީގެ 4 ވަނަ މާއްދާގެ ހ، ށ، ނ އަދި ރ ގައިވާފަދަ ރައްޔިތެއްގެ ކިބައިން ދިވެހި ރައްޔިތެއް ކަމުގެ ޙައްޤު ނިގުޅައިގަތުމުގެ އިޚްތިޔާރު ލިބިގެން ވަނީ، ރައީސުލްޖުމްހޫރިއްޔާއަށެވެ.